KOMISIJOS REGLAMENTAS (EB) Nr. 1022/2008
2008 m. spalio 17 d.
kuriuo iš dalies keičiamos Reglamento (EB) Nr. 2074/2005 nuostatos dėl bendrų lakiųjų azoto bazių (LAB-N) ribinių verčių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 11 straipsnio 9 dalį,
kadangi:
(1)
Reglamento (EB) Nr. 853/2004 III priedo VIII skirsnyje nustatyta, kad maisto verslo subjektai turi atlikti specialius patikrinimus, kad žmonėms vartoti netinkami žuvininkystės produktai nebūtų pateikti rinkai. Per šiuos patikrinimus taip pat tikrinamos bendrųjų lakiųjų azoto bazių (LAB-N) ribinės vertės, kurios negali būti viršijamos.
(2)
2005 m. gruodžio 5 d. Komisijos reglamento (EB) Nr. 2074/2005, nustatančio įgyvendinimo priemones tam tikriems produktams pagal Europos Parlamento ir Tarybos reglamentą (EB) Nr. 853/2004 ir oficialios kontrolės organizavimui pagal Europos Parlamento ir Tarybos reglamentą (EB) Nr. 854/2004 ir Europos Parlamento ir Tarybos reglamentą (EB) Nr. 882/2004, nukrypstančio nuo Europos Parlamento ir Tarybos reglamento (EB) Nr. 852/2004 (2) ir iš dalies keičiančio reglamentus (EB) Nr. 853/2004 ir (EB) Nr. 854/2004, II priedo II skirsnio I skyriuje nustatytos tam tikroms žuvininkystės produktų kategorijoms taikomos LAB-N ribinės vertės ir naudotini tyrimų metodai.
(3)
Pagal Reglamento (EB) Nr. 853/2004 III priedą, jei laivai nėra suprojektuoti ir įrengti taip, kad žuvininkystės produktai galėtų būti išlaikyti švieži ilgiau nei 24 valandas, iš jų į krantą iškrauti žuvininkystės produktai privalo būti kuo greičiau nuo jų iškrovimo atšaldyti ir laikomi ledo tirpimo temperatūroje.
(4)
Tačiau, kai visi tokiuose laivuose laikomi žuvininkystės produktai tiesiogiai naudojami žmonėms vartoti skirtiems žuvų taukams gaminti, žaliavos gali būti perdirbamos jų neatšaldant iki 36 valandų nuo sugavimo arba pakrovimo į laivą, jei žuvininkystės produktai vis dar atitinka šviežumo kriterijus.
(5)
Todėl tikslinga nustatyti bendras LAB-N ribines vertes, kurių perviršio neturėtų turėti tų rūšių žuvys, kurios tiesiogiai naudojamos žmonėms vartoti skirtiems žuvų taukams gaminti, jeigu naudojamasi ta galimybe.
(6)
Dėl rūšių įvairovės taip pat būtų tikslinga tam tikroms rūšims nustatyti didesnes LAB-N ribines vertes. Kol Bendrijos lygmeniu tos didesnės LAB-N ribinės vertės nėra suderintos, valstybėms narėms turėtų būti leista tam tikroms rūšims taikyti nacionalines ribines vertes, jei tos žuvys vis dar atitinka šviežumo kriterijus.
(7)
Todėl Reglamentą (EB) Nr. 2074/2005 reikėtų atitinkamai iš dalies pakeisti.
(8)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2074/2005 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. spalio 17 d.